Minnst tíu hafa farist í miklum kuldum í Bandaríkjunum og milljónir hafa oprið rafmagnslausar. Víða er búist við köldu veðri vestanhafs næstu daga.
Víða í Bandaríkjunum er vont veður og kuldi og eru minnst tíu dauðsföll rakin til þess. Viðvaranir hafa verið gefnar út um vonskuveður víða í Bandaríkjunum næstu daga.
Veðurviðvaranir ná til svæða þar sem búa um 150 milljónir manna og bandarískir veðurfræðingar telja ekki ólíklegt að sums staðar verði skráð ný met um kulda og snjókomu. Þeir spá einnig hlýindum sums staðar og þrumuveðri. Ástandið í Texas er afar slæmt, en í morgun voru þar ríflega fjórar milljónir manna án rafmagns. Í Texas fór frost mest niður í tuttugu og tvö stig í gær. Joe Biden, forseti Bandaríkjanna, lýsti þar yfir neyðarástandi, þannig að stjórnvöld í Texas geta fengið stuðning úr sjóðum alríkisstjórnarinnar vegna óveðursins. Neyðarástandi hefur einnig verið lýst yfir vegna veðurs í Alabama, Oklahoma, Kansas, Mississippi og Oregon þar sem um 300.000 voru án rafmagns í morgun. Rafmagnsleysi í norðurhluta Mexíkó í gær er rakið til sama veðurkerfis og í Texas, en þar urðu 4,7 milljónir manna rafmagnslausar. Í morgun hafði helmingurinn fengið aftur rafmagn í híbýli sín. Við vötnin miklu í norðausturhluta Bandaríkjanna er spáð vonskuveðri og hafa yfirvöld gefið út viðvaranir um mikla hættu á slyddu og ísingu á vegum. Ekki er þó alls staðar kalt í Bandaríkjunum, í Flórída og Georgíu hafa verið gefnar út viðvaranir um mikið þrumuveður, mikla úrkomu og hlýindi.
Minnst tíu hafa farist í miklum kuldum í Bandaríkjunum og rafmagn farið af hjá milljónum manna. Víða er búist við köldu veðri vestanhafs næstu daga.